《题梅溪卷》
明代·童冀

我昔双溪溪上住，手种梅花千万树。门前流水横小桥，屋后青山更无数。

醉来放舟溪上流，青山处处随行舟。十里春风落香雪，一溪云影如浮鸥。

年来作客向荆楚，梦中犹记来时路。披图不省是他乡，径欲拿舟便归去。

溪光山色殊有情，梅花夹路遥相迎。南枝昨夜报春信，归去花前看月明。

作者简介：浙江金华人，字中州。洪武时征入书馆。与宋濂、姚广孝等相唱和。出为全州教官，官至北平教授。以罪死。有《尚絅斋集》。